钦定古今图书集成/明伦汇编/闺媛典/第335卷 > 李少云
## 钦定古今图书集成/明伦汇编/闺媛典/第335卷 > 李少云

按彦周《诗话》，有李氏女者，字少云，本士族，夫死无子，
弃家著道士服，往来江淮间。仆顷年见之金陵，其诗
有云：“几多柳絮风翻雪，无数桃花水浸霞。”殊无脂泽
气，又喜炼丹砂，仆亦得其方，大抵类魏伯阳法，而又
铢两加精详者也。尝语仆曰：“我命薄，政恐不能成此
药耳。”后二年再见之，其瘦骨立，盖丹未成而少云已
病。仆问曰：“子丹成欲仙乎？惟甚瘦则鹤背能胜也。”笑
曰：“忍相戏耶？”病中作《梅花诗》云：“素艳明寒雪，清香任
晓风。可怜浑似我，零落此山中。”寻卒后检方书，见丹
法及此诗，录之。